Hop Franco!

Franco Cavegn: La vita d’in skiunz da professiun en Svizra n’è betg adina 
leva. Surtut betg lura, cura ch’ils Austriacs èn pli sperts!

Dad Erwin Ardüser

Tge manca a Franco Cavegn per gudagnar ina cursa? Sia resposta: «Sche jeu savess quei gudagnassa.» Fitg simpel. Magari ch’ils schurnalists fan dumondas tuppas. E chattar ina resposta perderta sin ina dumonda tuppa è quasi uschè grev sco gudagnar ina cursa. La stagiun da skis 1998/99 n’ha betg gist cumenzà fitg bain per il skiunz da la Val Lumnezia. Ma tge vul quai schon dir! Forsa ch’igl è in pitschen confiert da savair ch’ils collegas d’equipa han medemamain gì fadia da chattar la via al success. Quai che fa mal èn dentant las bunas prestaziuns dals concurrents, dals Austriacs. Quels paran d’avair chattà la pirla magica. E nus? Ils simpels fäns? Nus siemiain dals temps glorius da Müller, Zurbriggen e Heinzer. Sco ditg: Ils skiunzs svizzers, en emprima lingia quels da la rapida, èn era schon stads megliers. Nua vesa Franco Cavegn ils motivs per questa rusna? «Nos schefs tratgen adina ch’els hagien fatg tut optimal, e mo nus stuein mussar prestaziun.» Avant intgins onns - Franco Cavegn steva gist a l’entschatta da sia carriera sportiva - è el vegnì dumandà davart il temp che ha furmà el il pli fitg: «Ina fasa fetg decisiva en mia carriera da skis ei stada cun 16 onns, il pass tier ils juniors. Enstagl dad ir en sortida cun mes camarats ha ei giu num trenar ed aunc ina gada trenar ed en quella vegliadetgna fan ins bugen quei che va il pli tgunsch. Gia suenter igl emprem onn cader grischun eis ei reussiu a mi da vegnir selecziunaus per il cader C dalla FSS. Leu hai jeu giu ina perioda da stagnaziun, cunquei che jeu hai giu in trenader che leva sfurzar mei dad ir las disciplinas tecnicas. Cun la midada da Sepp Caduff sco trenader ei quella caussa lu vegnida sligiada immediatamein. Resumau lessel jeu gir, che mintga fasa ei decisiva per il success cumplein.» Sch’in fän sa regorda d’in sportist, lura sa regorda el en emprima lingia dals success sportivs. Quai che quinta èn ils titels. Forsa che quella pretensiun vala per ils fäns. Vala ella dentant era per il sportist sez? «Mintga fasa ei decisiva.» Ina constataziun ch’il giuven skiunz sursilvan ha fatg insacura avant onns. Ina constataziun che tradescha dentant era insatge dal carstgaun Franco Cavegn. Per el datti era ina vita sper il sport. Ed ussa? La finamira principala da questa stagiun è la participaziun al campiunadi mundial a Vail. «Quei ei ina da mias finamiras aultas uonn, e tgei che quenta san ils biars!» A nus resta nagut auter che da tegnair ils poleschs. Hop Franco! 

La Persuna
Num: Franco Cavegn
Data da naschientscha: 6 da schaner 1971
Professiun: Currider da skis, stagner
Stadi civil: Nubil
Lieu da domicil: Vella
Club da skis: Dagens Vella
Success sportivs: 1991 campiun svizzer juniors super-G
1992 1. e 2. cuppa d’Europa Innsbruck
1993 2. rang campiunadi svizzer cursa rapida
1994 5. Kitzbühel
1997 5. Garmisch
6. campiunadi mundial Sestriere
1998 14. gieus olimpics Nagano

Pledari
chattar = finden
grev = schwer
lev = leicht
magari = vielleicht/ ab und zu
nagut = nichts
perdert = gescheit
savair = wissen
sper = neben/ daneben
suenter = nach/danach
sfurzar = zwingen
surtut = vor allem
tge = was
tgunsch = mühelos
tup = dumm
ussa = jetzt